1Keta'am chi i ka ch'acul xa ca sachic, xa pacha co'on jun ral ja, xa 'es u wi, chi n-cu ch'ij ta naj. Xui-ri, i Dios u yijbam jun ka ch'acul chila chicaj, lic n-ca jar taj que'e 'ij sak chirij. Ile, are i Dios yijbawnak; n-winak ta yijbawnak. 2Yoj, tz'akat oj 'o che i ka ch'acul waral, i kanima ca jilawic, ca bisonic man lic craj chic 'olem che i ka ch'acul aj chicaj. 3Are ile, i Dios u yijbam, ch'ukbal rij i kanima, pacha u 'u'. 4Tz'akat oj 'o che i ka ch'acul re i waral, coj c'achiric, coj jilawic. Katzij, n-kas ta cakaj coj 'el chupam i ka ch'acul; are i cakaj yoj we ta ca pe i ka ch'acul c'ac' chirij i ka ch'acul re i waral. We ta queje ile, i ka ch'acul chi to' ca camic, xa ca chupsax nu wach 'uri che i ka ch'acul chi n-ta chic u camic. 5Are i Dios oj yijbawnak chu rikic i ka ch'acul c'ac', xak u yom u Tewal pa kanima, 'ilbal-re chake chi lic cu ya na chake pacha i u sujum. 6Rumal-i, n-caka sach ti u cowil ka c'ux. Keta'am, tz'akat oj 'o che i ka ch'acul re i waral, n-oj ta 'o che i ka ch'acul re aj chicaj, oj n-ta 'uri ru' i Kajwal. 7(Tz'akat coj bin chi chuwach i jyub ta'aj, n-cakil tu wach i Kajwal.) Wach tak i caka 'ano, caka 'ano xa rumal u cubibal ka c'ux che ire, n-rumal ta cakilo. 8N-ka sachom ti u cowil ka c'ux. Cakaj ne yoj-i, cako'taj can i ka ch'acul aj waral y cakaj coj 'e jeki chila ru' i Kajwal. 9Rumal 'uri caka ya ka c'ux chu 'anic wach i chom cril ire, tupu c'a oj 'o waral che i ka ch'acul, xak we xi oj 'o chic chila ru'. 10Man konojel yoj chaka jujunal, coj e'el chuwach i Crísto, man cu 'at na tzij pakawi wach i ka 'anom are oj 'o che i ka ch'acul waral chuwach i jyub ta'aj, we 'utz i ka 'anom, o we n-'us ti ka 'anom. 11Rumal ile, caka xij jubi' kib chuwach i Kajwal, y caka bisoj u bixquil u tzij i Dios chique i winak. I Dios reta'am i ka nojbal, chi suc'ul i caka 'ano; 'utz we ta xak queje ile iweta'am yix. 12Mi ch'ob yix mokxa coj tijin tan chic chu bixquil kib chiwe. Xui cakaj quix ka to chi retamaxic wach i caka 'ano, man 'utz n-quix q'uix ta chake. Te'uri quix tiqui chu bixquil wach i 'utz caka 'an yoj, la'bal na re u wach chique ique chi quiqui coj qui 'ij man chom que ch'awic, xui-ri, n-ta cu chacuj. 13Mix q'uix chake rumal wach i caka 'ano. We oj ch'uj qui bij yix, xa rumal i Dios 'uri oj queje ile. We xak n-oj ta ch'uj, xak 'utz que'el chiwe yix. 14Queje caka 'an ile, man cakaj u 'anic pacha craj i Crísto chake, man lic nim i c'axnabal u c'ux chake. Keta'am chi 'o jun xcam pa ka q'uexel konojel; xe'el 'uri chake pacha xoj cam yoj konojel. 15I Crísto xcam pa ka q'uexel konojel, man ni'pa i je c'as rumal u camic ire, n-quiqui 'an ta chic pacha i to' cacaj ique. Are i quiqui 'ano, are pacha craj i jun chi xcamic y xc'un chic sak chuwach tobal-que. 16Yoj wo'or, are caka 'at tzij che u 'ij jun winak, n-caka 'an ta chic pacha quiqui 'an i to' je re u wach i jyub ta'aj. Katzij, yoj ujer, xka 'at tzij che u 'ij i Crísto pacha quiqui 'an ique, n-xka coj tu 'ij. Xui-ri, wo'or keta'am chic u wach, y ka cojom u 'ij. 17Jun, we 'o chic che i Crísto, que'el 'uri c'ac' laj winak chic. I tak re ujer xu canaj canok; ronojel 'is c'ac' chic che. 18Ronojel ile, are i Dios ca 'anaw chake. U 'anom chake, oj u chomam chic ru', rumal wach xo'on i Crísto. Xak xu ya i chac chakakul chi que ka to conojel i winak chi qui chomarsaxic quib ru' ire. 19Caka bij chique chi Dios 'o che i Crísto, are 'o wi chi chuwach i jyub ta'aj, chi qui chomarsaxic i winak ru' i Dios. Xak caka bij chique chi Dios n-cu c'ol ti qui mac pu c'ux; xak oj u takom yoj chu bixquil ile chique i winak. 20Rumal-i, yoj chi oj u takon i Crísto, oj pacha u q'uexel ire chiwach yix. Ni'pa i caka bij, que'el chiwe pacha are i Dios ca ch'a'at iwu'. Rumal 'uri, wo'or pu q'uexel i Crísto, caka bij chiwe: chi chomaj iwib ru' i Dios. 21Quix tiqui che ile, xa rumal wach o'onom i Crísto; ire, n-tu mac xu 'ano; xui-ri, i Dios xo'on che, chi ire 'is xrekaj ronojel i ka mac. Queje xo'on ile, man yoj, we xka jach kib che i Crísto, te'uri i Dios co'on chake chi n-ta chic ka mac, man coj u junamsaj ru' i Crísto.
2 CORINTIOS 5